Karen Hækkerup (S), 2013-04-16:
Tak for ordet.
Tak for debatten, og også tak for de mange kommentarer, der er faldet i forbindelse med regeringens forslag til lov om ændring af børneloven.
Vi giver medmødre mulighed for at være retlige forældre fra fødslen.
Det synes jeg er herligt, for så kan vi i hvert fald se, at vi vil kunne få flere end regeringen og Enhedslisten og Liberal Alliance til at trykke på den grønne knap.
Det vil glæde mig.
Jeg noterede mig også, at Venstre er positiv.
Om det betyder, at man ender med at stemme for, må vi jo vente og se i spænding, men vi andre har i hvert fald allerede sikret flertallet, så derfor kan vi gå til det her med ro i sindet.
Dansk Folkeparti er ikke forbavsende ikke for det her forslag.
Det har de meget tydeligt redegjort for her i salen i dag med de spørgsmål, de har stillet.
Jeg synes egentlig, jeg vil undlade at komme ind på substansen i det, der er blevet sagt.
Jeg synes ikke, det har været særlig sagligt, men jeg vil gerne generelt sige om den debat, der har været, at vi med det her lovforslag har fundet den rigtige balance.
Vi har fundet den rigtige balance for de børn, der kommer til verden, og som har en lesbisk mor – denne lesbiske mor kan jo være enlig eller have en ægtefælle eller kæreste, og ja, man kan godt være ægtefælle.
Sådan et barn bliver i dag født ind i et forhold, og i det forhold skal man vente på en stedbørnsadoption.
Det sikrer barnet.
Det synes jeg er rigtig fornuftigt.
Omvendt har vi også taget den eventuelle far i betragtning, som det også er blevet nævnt.
Når vi har lavet det her, er det for at finde en balance, som gør, at vi til dels anerkender, at den far, som kan være i spil som eventuel kendt donor, naturligvis skal have sine rettigheder, hvis han ønsker dem.
Det skal i hvert fald være noget, som de afklarer i det forhold, i den konstellation, hvor de vælger at få det her barn.
Der kan kun være to retlige forældre, og det må så være op til de to kvinder at afgøre, om de ønsker at få et barn med en kendt donor, der gerne selv vil være far, eller om de ønsker en anonym donor, som dermed automatisk har fraskrevet sig donoransvaret, eller om man ønsker en anden konstellation.
Det vigtige er, at vi får styr på de her regler.
Jeg synes, vi har fundet balancen, og det glæder mig utrolig meget, at der er flertal for det her lovforslag.
Enhedslisten har nu to gange i træk rost mig, og jeg takker ydmygt for opbakningen.
Så vil jeg sige, at fru Pernille Skipper nævnte, at det her kun gælder for dem, der er blevet insemineret på klinik.
Jeg skrev det ned for at kunne referere det, der blev sagt: På klinik.
Nej, det gør det ikke.
Det her gælder også, hvis inseminationen er foregået i hjemmet.
Det var jo en af de ændringer, vi lavede, for det kan sådan set godt være lidt vigtigt, at man godt kan vælge at få sådan nogle ting ordnet på privatadressen, så det måske bliver mindre sterilt.
Det er i hvert fald nu en mulighed, som kvinderne kan vælge.
Det vil sige, at det også vil gælde der.
Men det er rigtigt, som Enhedslisten fremfører, nemlig at stedbørnsadoption stadig vil være den vej, man skal gå, hvis man ikke anvender det her nye lovsæt, som vi stiller i udsigt.
Men vælger man af en eller anden grund ikke den løsning, kan man ikke se sig selv i den, og gør man det på en anden måde, skal man vide, at der er de andre regler.
Det er nogle generelle regler.
Det vil sige, at de handler om at gøre op med en familie og lave et forældreskifte.
Derfor er det vigtigt, at vi har de der meget, meget tungtvejende hensyn til, at der er stabilitet i familien.
Det er mere en praksisændring, og Ankestyrelsen kigger på det, for der kan selvfølgelig være tale om, at der i de her tilfælde vil være en anden situation, end hvis der var et helt generelt familieskifte.
Jeg vil slutte af med at takke for opbakningen.
Jeg gjorde det, efter vi havde lavet ændringen, sådan at homoseksuelle kan indgå ægteskab, at jeg lovede Folketingets partier, at jeg ville indkalde til brede forhandlinger, og at alle ville få mulighed for at være med, når vi skulle debattere omkring bordet.
Det har jeg gjort.
Jeg har fået overbevist nogle.
Jeg har ikke fået overbevist alle, men jeg vil trods alt gerne sige tak for, at man mødte frem, og tak for, at der nu er opbakning til regeringens lovforslag.